정조 6년
壬寅十一月二十七日辰時。上御仁政殿。陳賀入侍時。行都承旨嚴璹。左承旨徐有防。右承旨李在學。左副承旨趙時偉。右副承旨李世奭。同副承旨李謙煥。記事官李祖承。假注書趙衍德。記注官金健修金鳳顯。具朝服入就宣政殿庭。先行四拜禮訖。退待仁化門外。上具遠遊冠絳紗袍。乘輿出。樂作。詣仁政殿。降輿陞座。樂止。引儀唱大臣以下入就位。行四拜禮。樂作。領議政徐命善。左議政李福源。右議政金熤等。入就東庭。奉朝賀金致仁。領府事金尙喆。判府事鄭弘淳李徽之。領敦寧洪樂性等。入就西庭。行拜禮訖。樂止。上曰。先大王尊爲世室。事面有重。所撰敎文。當先示廷臣。陳賀節次。姑爲停止。可也。璹承命分付。閣臣等奉龍亭。由正路進詣月臺。展敎文官奉置床上。上曰。大書二本。輪示東西斑斑首。小書二本。輪示二品以上。又六本。頒示三品以下。一本上之。展敎文官奉進上前。讀敎文官鄭東浚進讀。王若曰。於乎。文昭武穆。厥有五廟。先王之制。不敢過也。而若夫祖功宗德。新命鞏基。大有以啓祐後人。則躋于永享。百世不祧。亦古今之通誼也。嗟。予小子。抱泣弓之慟者。七年于玆。每欲以此事。布告大庭。而訖未果焉。非敢緩也。蓋有待也。今則實錄將祕於名山。寶鑑祗獻于太室。曷其不悉諭而博詢。預講觀德之典也。恭惟我寧考英宗大王。姿實天縱。學維日新。行貫神明。心傳精一。恢轉環而取人善。炳神鑑而臨事幾。險阻艱難之備嘗。謳歌訟獄之有歸。自代邸而升儲貳。由監撫而履至尊。戡成武烈。誕敷文敎。禹德著于家邦。姬政先於鰥寡。嚴恭寅畏。不遑暇逸。厥享國五十有二年。至治馨香。渾溢區宇。厚澤浸醲。淪浹肌髓。雖親賢樂利。固衆庶之所同。而盛德大業。非紀述之可殫。矧予小子管窺之見。奚足以摸天哉。謹就其一二大者言之。孝惟根天。友于因心。事肅考有終身之慕。逮景廟盡繼體之義。養志太母。婉容長樂。三進康爵。八獻寶冊。及耄宅憂。詣陵臨訣。有祀或攝。達曉待撤。替定省則陟高而望廟。遵遺志則節禮而崇謙。感切蓼莪。誕賀必停。恩深錫類。孝理遐覃。遂復揄揚前烈。修擧闕典。銀繩瑤牒。上及顯宗。翟衣黃裳。追復溫陵。北史之先誣昭雪。南州之廟貌肇建。此寧考之篤行也。繼天立極。修己治人。已造尼父之集成。猶勤紫陽之小學。三講不懈於九耋。萬化皆本於一心。發爲文章。浩穰涵負。理到辭達。風行水上。以之禮士而衛道。興敎而化俗。躋兩賢於文廟。聘群儒於巖穴。橫經臨雍。而師乃行。刻石豎橋。而士趨以正。此寧考之典學也。一念對越。夙宵祗畏。冷風小雨。無不關於懼喜。薄災微眚。亦靡遑於錦玉。以至屋漏容光。必整其儀。故紙殘墨。猶戒或褻。無微不謹。若孝子之洞屬。有禱輒應。驗誠意之孚格。此寧考之敬天也。哀我赤子。以呴以濡。漢租每蠲。魯棠頻發。歲雖艱於辛壬。民不困於癸庚。恤浦戶則漁稅悉均。軫丁役則身布半減。特除婢貢。而于歸有樂。許從母良。而廝養拔身。以至川渠告濬。城市免墊。占奪申禁。閭閻安堵。此寧考之勤民也。感大邦再造之恩。體兩朝萬折之誠。增築三墠。有辭百世。極崇報之方。創望拜之儀。而從又賜祭節義之祠。命錄忠良之後。此寧考之明義也。修我五禮。明我六典。大射于頖。親耕于耤。觀刈受繭。莫不畢擧。小節細目。無敢或忽。而又必本之以忠信。行之以篤敬。儀多于物。實稱其文。此寧考之敦禮也。欽哉惟恤。哀敬折獄。除雜治之刑。則事同易笞。革徙邊之法。則恩均不孥。設申鼓以通冤訴。遣繡衣以行審理。此寧考之恤刑也。惟儉爲寶。先自躬行。以衣則三澣不易。以宮則一榱不加。禁文緞而六宮之袂不長。飭首飾而四方之髻不高。此寧考之昭儉也。行乎患難。動忍增益。廓揮英斷。掃除姦兇。不動聲色。載戢干戈。正我國是。奠我宗祏。旣又曰咨。戒存苞桑。創玆圖說。閱彼戎兵。龍旂鳥章。有赫其威。推以至於關阨之要。增修樓櫓。膂力之士。常勤奬拔。此寧考之講武也。痛矣黨論。禍人家國。苦心調劑。確乎不移。彌縫長短。抑遏幾微。化被操戈。共此推車。始岨峿而難合。卒爛漫而會歸。錫汝保極。偕之大道。推而至於雨露無擇。風雲不測。常行疏滯之政。極講通枳之規。萬物咸遂。薰爲太和。此寧考之導俗也。於是乎履千一之運。享九五之福。紹洪休於壽閣。躋生靈於春臺。煥乎禮樂之昭朗。藹然耕鑿之熙皞。而若其獨運宏圖。丕彰裕謨。益措磐石之固。永垂琮璜之托。漢唐賢主。無足方焉。社稷長遠。終必賴之。此非予小子溢美之言。實國人所共誦也。噫。其感之也。非有私惠也。其慕之也。非以私愛也。而大小同辭。賢愚無間。則是乃秉彝好德之公。而雖以質諸聖人。無疑也。夫如。是則向所謂新命鞏基。啓佑後人者。宜無以尙之。而不思所以克擧彝章。光躋世室。則不但於予心慼慼。亦何以大慰八域臣民於戲不忘之意也。不祧之禮。考之歷代。亦多預定。殷人之立三宗。魯人之尊二公。不待親盡之時。而漢景。定太祖太宗爲世室。粵我家六七聖祖之秩諸永祀。又在五世之內。酌古斟今。可以決矣。咨。爾公卿百官。體予追遠之思。揚先之誠。須各獻議。俾大禮無憾。讀訖。引儀唱大臣以下。行四拜禮。命善致仁等。行拜禮訖。上曰。今此敎文。卽先大王尊爲世室之事也。大臣諸臣中。若有異見。進前仰奏事。分付。璹承命出傳。命善致仁等。由東西階。以次進前。命善曰。先大王尊爲世室。旣有向日筵敎。今不必更詢廷臣。大抵五十年盛德大業。史不勝書。深仁厚澤。浹人肌髓。雖匹夫愚婦。嗚呼不忘。不祧之典。乃是當行之禮。今日廷臣。孰有異議乎。福源曰。先大王盛德大業。實非臣等所敢仰議。而今此世室之擧。實爲揄揚之道。不勝欽仰矣。熤曰。滿庭臣僚。俱是先大王舊物。追念盛德。可謂百世不忘。永享不祧之禮。更無容議矣。尙喆等曰。寶鑑載成。旣盡揄揚之德。世室將擧。克軫尊享之儀。臣等攢首相賀。不知爲喩矣。命璹書傳敎曰。先大王尊爲世室事。詢于盈庭。僉議純同。當祗詣太廟。躬伸告儀。先令該曹知悉。涓日以入。命善曰。臣等當此慶賀之日。以國家大計。有仰請者。故齊率二品以上。兩司長官。敢此進前矣。上曰。雖有可達之事。賀禮姑未告畢。卿等各就其位。可也。命善曰。禮畢後當更爲進前矣。命善致仁等。以次降復位。上命行禮。代致詞官進前。讀奏訖。引儀唱四拜禮。樂作。大臣以下行拜禮。樂止。宣敎官跪請傳敎。展敎官奉案進前。傳敎官稱有敎。大臣以下皆跪。宣敎官讀宣訖。引儀唱四拜禮。大臣以下行拜禮。樂止。引儀唱跪搢笏三叩頭。大臣以下。皆搢笏三叩頭。引儀唱山呼。大臣以下。呼千歲者三。引儀唱四拜禮。樂作。大臣以下行拜禮。樂止。讀箋文官進讀箋文訖。降復位。命在學書傳敎曰。十九朝寶鑑摠裁大臣領中樞府事金尙喆。鞍具馬一匹面給。十九朝寶鑑校正堂上前大提學徐命膺李福源。廐馬一匹面給。定宗端宗睿宗仁宗景宗英宗六朝寶鑑纂輯堂上知敦寧府事趙㻐。世祖朝寶鑑纂輯堂上漢城府左尹鄭昌聖。成宗朝寶鑑纂輯堂上刑曹判書金魯鎭。中宗朝寶鑑纂輯堂上漢城府右尹洪良浩。明宗朝寶鑑纂輯堂上戶曹參判徐有隣。仁祖朝寶鑑纂輯堂上承政院右副承旨閔鍾顯。孝宗英宗朝寶鑑纂輯堂上漢城府判尹金熤。顯宗英宗朝寶鑑纂輯堂上工曹判書李命植。竝加資。其中堂上金熤。旣已拜相。戶曹參判徐有隣。陞資屬耳。各熟馬一匹面給。纂輯堂上江華府留守徐浩修。弘文館副提學沈念祖。奎章閣直提學鄭志儉。行知中樞府事蔡濟恭。日淺。各半熟馬一匹賜給。都廳郞廳前修撰趙城鎭。校正郞廳副司果尹行元尹履相。竝加資。繕寫郞廳前佐郞尹履相魚錫光。工曹正郞朴長卨。副司果李日運。前司果李。權知承文院副正字吳翼煥。副司果徐配修。軍資監正朴聖泰。權知承文院副正字李顯道。前典籍許晪。竝陞六。已陞六者陞敍。已陞敍者右職除授。已右職者。熟馬一匹賜給。繕賜郞廳前校理李敬一尹東晩。前持平崔烜。前正言宋銓。宗簿寺正李運彬。前校理尹行元。日淺。各半熟馬一匹賜給。十九朝寶鑑參訂奉朝賀金致仁。行判中樞府事鄭存謙。議政府領議政徐命善。行判中樞府事鄭弘淳李徽之。議政府左議政洪樂性。大提學金鍾秀。藝文館提學李性源。弘文館提學鄭民始。承文院左承旨徐有防。承政院右承旨李在學。各兒馬一匹賜給。十九朝寶鑑監印摠裁大臣領中樞府事金尙喆。鞍具馬一匹面給。監印堂上漢城府判尹鄭昌聖。宣傳官沈念祖。戶曹判書李性源。都廳郞廳副司果趙城鎭。竝加資。監董郞廳校書館校理成大中。守令除授。監董郞廳檢書官李德懋柳得恭朴齊家徐理修。竝相當職除授。考校郞廳前應敎李宗燮。承政院注書李祖承。副司果洪仁浩。兵曹正郞李錫夏。副司果李魯春。司諫院正言李益運。京畿都事李顯默。兵曹佐郞朴宗正。副司果李東稷曺允大。各兒馬一匹賜給。進排官戶曹佐郞趙時淳陞敍。十九朝寶鑑御製序文書寫官奎章閣直提學鄭志儉加資。御製序文校閱閣臣原任奎章閣提學李福源李徽之徐命膺蔡濟恭黃景源。奎章閣提學金鍾秀兪彦鎬。原任奎章閣直提學鄭民始徐浩修沈念祖。奎章閣直提學鄭志儉。原任奎章閣直閣李秉模金憙金宇鎭徐鼎修。奎章閣直閣金載瓚。原任奎章閣待敎徐龍輔鄭東浚。各半熟馬一匹賜給。御製序文校閱諸臣。漢城府判尹鄭昌聖。行承政院都承旨嚴璹。承政院左副承旨李時秀。各兒馬一匹賜給。監印廳寫字官李命恒吳載述。補字寫字官李彦成。唱準張文燁朴文周。計士李命權金述曾。令本衙門高品付料。其中吳載述。前後國役。效勞不少。加資。校正都刻手李時泰。令該曹從厚施賞。外方刻手。令各該道臣。各別從優施賞後。形止數爻。使之狀聞。其餘纂輯校正。監印廳員役。工匠等。令該曹參酌考例。分等施賞。十九朝寶鑑親受時摠裁大臣領府事金尙喆。鞍具馬一匹面給。堂上漢城府判尹鄭昌聖。吏曹參議沈念祖。戶曹判書李性源。都廳郞廳司憲府掌令趙城鎭。讀序文官副司果鄭東浚。讀箋文官副司果徐龍輔。各半熟馬一匹賜給。捧寶鑑官弘文館副校理趙興鎭。弘文館校理徐美修。弘文館修撰李度謙。司諫院正言李大亨。各兒馬一匹賜給。奉書官領籤李興潤。檢書官朴齊家。展箋官檢書官柳得恭徐理修。擧案者禮曹佐郞李。繕工監監役李羲寅。褥席執事宗簿寺主簿吳彦敎。各加一資。資窮者代加。十九朝寶鑑奉安奉謨堂時捧寶鑑閣臣原任直閣李秉模。檢校直閣金憙金宇鎭徐鼎修。十九朝寶鑑權安奉謨堂時捧寶鑑閣臣檢校直提學鄭民始沈念祖。直提學鄭志儉徐有防。致詞函奉安閣臣檢校直閣金憙。直閣金載瓚。奉審時開鑰班首閣臣原任提學李徽之。儀節檢擧閣臣提學兪彦鎬。捲帳閣臣檢校待敎徐龍輔鄭東浚。寶鑑進詣宗廟永寧殿時奉出閣臣檢校直提學鄭民始。直提學鄭志儉徐有防。檢校直閣金宇鎭。致詞函奉出閣臣檢校直閣金憙。直閣金載瓚。各內下弦弓一張賜給。各差備執事檢事官朴齊家等三人。司卷趙壽嶪等四人。閣監兪得祐等二人。各加一資。資窮者代加。監書閣吏等。令該曹考例施賞。十九朝寶鑑親上太廟永寧殿時奉書摠裁大臣領中樞府事金尙喆。鞍具馬一匹面給。禮房承旨徐有防。宗廟親上時對擧承旨嚴璹。永寧殿親上時對擧承旨李世奭。竝加資。入參承旨李在學趙時偉李謙煥。各兒馬一匹賜給。注書李祖承。假注書趙衍德。兼春秋金健修金鳳顯。各加一資。資窮者代加。贊禮禮曹判書鄭尙淳。宗廟執禮副司果鄭東浚。弘文館副校理趙興鎭。永寧殿執禮副司果徐龍輔。弘文館修撰李度謙。各熟馬一匹錫給。宗廟第一室捧寶鑑官副司果洪仁浩。第二室捧寶鑑官弘文館副應敎徐有成。第三室捧寶鑑官副司果金峙默。第四室捧寶鑑官司憲府掌令尹㬦。第五室捧寶鑑官弘文館修撰嚴思晩。第六室捧寶鑑官弘文館副應敎朴天行。第七室捧寶鑑官弘文館副校理李魯春。第八室捧寶鑑官弘文館副修撰吳泰賢。第九室捧寶鑑官弘文館校理李喆模。第十室捧寶鑑官副司果尹長烈。第十一室捧寶鑑官弘文館副修撰姜彝正。第十二室捧寶鑑官兵曹佐郞金履正。第十三室捧寶鑑官副司果李宗燮。永寧殿第五室捧寶鑑官副司果尹尙東。第六室捧寶鑑官副司果金履鏞。第七室捧寶鑑官副司果李泰永。第九室捧寶鑑官副司果尹東晩。第十室捧寶鑑官司諫院獻納金翊休。第十一室捧寶鑑官奉常寺判官林道浩。各半熟馬一匹賜給。宗廟第一室擧案者。工曹佐郞李斗源。繕工監監役鄭必淳。縟席執事。工曹佐郞宋載德。第二室擧案者漢城府主簿柳誨。軍資監直長宋守淵。縟席執事濟用監判官李昌會。第三室擧案者禮曹佐郞李敬裕。繕工監副奉事曺允邁。縟席執事司僕寺主簿丁志德。第四室擧案者戶曹正郞韓大裕。司宰監直長崔在修。縟席執事工曹正郞洪絲浩。第五室擧案者刑曹正郞尹蓍東。掌苑署奉事閔彝顯。縟席執事敦寧府判官柳詢。第六室擧案者工曹正郞尹達東。長興庫奉事鄭昌老。縟席執事刑曹佐郞任時習。第七室擧案者司僕寺僉正李在享。繕工監監役金相丁。縟席執事儀賓府都事朴師欽。第八室擧案者司僕寺判官鄭東協。濟用監副奉事任希默。縟席執事宗親府典簿韓鼎謩。第九室擧案者漢城府判官權中立。司宰監奉事徐有器。縟席執事禮曹正郞李尙度。第十室擧案者戶曹正郞柳煥星。內資寺奉事南麟耇。縟席執事副司果李耇永。第十一室擧案者尙衣院主簿鄭致綏。宗簿寺直長尹美基。縟席執事副司果徐簡修。第十二室擧案者刑曹佐郞韓世裕。長興庫奉事李養遠。縟席執事漢城府庶尹宋翼洙。第十三室擧案者戶曹佐郞李尙琦。繕工監奉事金載孟。縟席執事司甕院僉正金恒柱。永寧殿第五室擧案者訓鍊院副正李漢棟。司甕院直長任希游。縟席執事成均館典籍洪。第六室擧案者訓鍊院主簿沈鳳淳。司䆃寺直長尹元東。縟席執事掌苑署別提李濟逵。第七室擧案者訓鍊院判官鄭潤玉。義盈庫直長李厚老。縟席執事成均館典籍金鼎國。第九室擧案者都摠府經歷朴基赫。典牲署直長黃仁熙。縟席執事禮宣寺直長李基讓。第十室擧案者都摠府都事李東秀。廣興倉副奉事李普衍。縟席執事司䆃寺僉正朴恒源。第十一室擧案者刑曹正郞沈鑏。濟用監奉事李永源。縟席執事濟用監直長尹寅喆。廟司令李之珩尹在寬。直長尹永基。副奉事李象鼎。各兒馬一匹賜給。通禮院左通禮具修溫。右通禮任濟遠。各半熟馬一匹賜給。代致詞官通禮院贊儀任希澤。引儀崔珽金東覽任藗。竝相當職除授。引接引儀李命心等五人。各加一資。資窮者代加。陪進致詞官權知承文院副正字李景溟李暾尹濬。承文博士李星俊。著作南必錫。徽陵別檢權應範。明陵別檢姜彙鈺。穆陵別檢金致光。權知承文院副正字李敬行。翼陵別檢李萬榮。齊陵別檢宋俊載。康陵別檢郭鎭益。元陵別檢李升運。承文院校檢金恒光。權知承文院副正字閔。耆老所守直官崔逵翰。權知承文院副正字鄭來成姜世鷹。英陵別檢金聲秋。各兒馬一匹賜給。宗廟永寧殿寶鑑奉安件封裹。及奉安時差備奉謨堂奉安時看役別看役前同知嘉誼張鎭嵩。前僉使嘉善丁遇泰。前僉知尹東遇。萬戶具善德。竝加資。副司果姜世重。邊將除授。致詞書寫寫字官趙元魯等三人。禁漏官金潤器等二人。令本衙門付料。陪輿部長李有天等二十人。各上弦弓一張賜給。事知守僕金尙禮朴昌彦。竝帖加成給。事知守僕李昌彬。通禮院事知書員金益和。令該曹各別從優施賞。其餘守僕及政院禮房書吏。通禮院書員。禁漏下人等。令該曹參酌分等。考例施賞。又命書傳敎曰。挾侍中官金景佑金壽光。各半熟馬一匹賜給。隨駕長番內官延壽長朴尙衍金壽民金性完梁大宜方得賢金相澤金聖曄劉仁默李得完金始采鄭國允。各兒馬一匹賜給。司謁太命喆崔昌福李德鳳白景炫林興壽趙壽岡。各加一資。資窮者代加。隨駕別監等。令該曹米布考例題給。通禮跪告禮畢。上曰。文武試官。竝出牌事。分付。賤臣承命出傳。命善致仁等。率二品以上。陞階進前。上曰。上寶鑑傳敎。奉朝賀見之乎。致仁曰。寶鑑旣成。昨上太廟。賀禮載擧。今又臨殿。此實我東方莫大之慶矣。尙喆曰。我殿下。克遵繼述之道。不負先大王付托之意。臣等實不勝萬萬欽歎矣。命善曰。昨見傳敎。有告由祭親行之敎。尤切欽仰矣。福源曰。列朝未遑之典。今始告成。在聖孝。實有光矣。命善曰。目今悠悠萬事。莫過於宗社大計。臣於今日。有可仰請之事矣。螽斯之慶。擧國臣民。日夜顒祝。幸賴皇天祖宗。默佑陰騭。王子誕降。國本有歸。大小同慶。中外惟均。定號之策。今不容少緩。亟降成命。以鞏國本。則上悅陟降之心。下係臣民之望。豈不萬萬慶幸乎。誕降之慶。已至三朔。豫建之策。愈急一日。故臣等率卿宰。齊聲仰籲。伏願聖上。早定大計焉。尙喆曰。領相所奏。實出忠赤。而擧國同慶。宗社有托。豈可一日遲緩乎。亟降成命。是所望矣。弘淳曰。皇天默佑。王子誕生。在殿下。取爲己子一也。今不容他議。惟望早定大計焉。命善曰。國本未定。人心憂懼。臣等之顒祝邦慶。久矣。邦慶若竝降於一時。則惟在殿下處分。而王子。篤生之慶。今先覩矣。篤生之日。卽天命已定之日也。國本之依托斯在。人心之願戴斯在。定號之計。不可遲緩矣。熤曰。此實宗社大計。旣賜允兪。以係臣民之望焉。上曰。卿等之言。乃是宗社大計也。在昔戊辰乙卯。旣有己行之例。且取爲已子。果如卿等之言。予不必靳持。而古例亦有經屢月而始定號。予於晩年。始見此慶。凡於保養之節。每存惜福之心。其所定號。無時日之急。稍待年長。亦何妨乎。命善曰。惜福之敎。甚盛甚盛。臣等豈不仰體。而惜福之道。不在於名號之定與不定。誕生之初。名號已先有歸矣。旣荷上天之眷佑。可見百福之來護。早定名位。上告下布。然後國勢可以永固。人民可以有係矣。古例雖有經年定號之時。而事勢各異。古今不同。以今日之國勢人心。有不容一日遲緩。惟望亟降成命焉。上曰。卿等須諒之。方在襁褓。當盡惜福之道。雖非今日。豈無定號之時乎。卿等所奏。旣是應行之典。則予亦非持難之意也。命善曰。定號之擧。實無關於惜福之道。國家大計。豈可遲遲乎。九月初七日以後。臣等已有仰請之心。而値此法殿受賀之時。不可踰此日。故臣等齊聲仰奏矣。尙喆曰。三代以後。鞏固邦基之策。不外於此。今日國勢之安危。政在此擧矣。福源曰。臣等仰請之事。乃是當行之典。此非殿下所可靳許者矣。樂性曰。事係宗社。所當一言卽決。實非相持之事矣。徽之曰。宗社大計。不容一日遲緩。卽降兪音。是所望也。民始曰。今日所請。乃是國家大計也。王子誕生之初。已受上天之命。不宜以惜福二字。更有持疑矣。華鎭曰。今以宗社大計仰奏。而未卽蒙允。徒致煩聒。則寧有如許國體乎。性源曰。臣等所請。卽國家大計也。若未準請。則臣等何敢退去乎。有隣曰。此事。殿下雖欲靳持。實是行不得之事也。好仁曰。此非上下相持之事矣。應顯曰。大臣所奏。實是大計。惟願亟降兪音焉。上曰。當此國勢凜綴之時。非不知定號之爲急。而予所持難者。卽惜福之意也。姑少待之。亦何妨耶。命善曰。臣雖無狀。豈或一毫汎忽於惜福之道乎。況聖敎及此。臣豈不仰體。而惜福之道。實不在於定號與否矣。臣之今日所奏。亶出於節節血心。國本永鞏之策。惟在於今日此擧。臣等意謂一言蒙允矣。如是靳持。實非意慮所及矣。上曰。旣係宗社大策。予亦豈不卽從。而此事。姑未經稟於慈殿。予不可擅斷。卿等若少退。則予當入稟於慈殿。然後更召卿等矣。命善曰。宗社大計。惟在殿下斷而行之。固不必經稟。而且雖經稟慈殿。亦豈不允從乎。弘淳曰。王子誕生之後。伏想已有經稟於慈殿矣。熤曰。慈殿亦豈不優從臣等之請乎。民始曰。此是宗社大計。慈殿之心。必當悅豫矣。今日之事。一言可決。而上下相持。揆以事面。亦涉如何矣。福源曰。九月以後。群情莫不欣忭。此非他。卽定號一事也。上曰。不經稟而擅決。終涉如何。卿等姑退以待也。當更召見於便殿矣。命善曰。臣等旣以大計仰奏。未蒙允之前。決不欲退去。且此殿。卽正殿也。殿下御正殿而定大計。允爲合宜。何必以便殿爲敎乎。若以未經稟爲未安。則遣中使。仰稟於慈殿。而書下傳敎於此殿。豈不好耶。惟望速降傳敎焉。熤曰。今日臨殿。旣擧世室之禮。又定元子之號。實是東方莫大之慶也。上曰。卿等何必以今日來請乎。命善曰。今日卽臨殿受賀之日也。先大王世室。旣定於今日。元子位號。又定於今日。則事不偶然。慶實莫大。臣等不於今日仰請。而更待何日乎。民始曰。此殿乃是正殿。今日又爲吉日。雖令擇日。無踰今日矣。樂性曰。此言誠然矣。性源曰。王者發政施令。必於正殿。況宗社大計。何可不定於正殿乎。上曰。卿等退待閤外。則當有下敎矣。命善曰。未奉傳敎之前。臣等決難退出矣。今日所請。何等大事。而未蒙允許。相率而退。則彼在廷百僚及衛士輩。亦豈不訝惑乎。福源熤等曰。臣等決不欲退去矣。民始曰。此事旣請之後。遽又中止。退待閤外。則其在聽聞。豈不訝惑乎。尙喆曰。皇天祖宗。以莫大之慶。授之殿下矣。今日之事。非殿下所可持難之事也。臣等不敢退去。惟望卽下傳敎焉。弘淳曰。今日之事。自是當行之典。殿下何爲而如是靳持乎。上曰。事有本末。惜福卽本也。儀文卽末也。其在務本之道。宜盡惜福之方。卿等何不念之乎。命善曰。宗社莫大之計。何可歸之於儀文之末也。臣等所請。卽其本也。先定位號然後。冊封諸節。從後擧行。亦好矣。福源曰。名位旣定。則冊封。卽次第事也。上曰。今日雖定號。至於冊封諸節。尤非時急之事矣。命善曰。定號之後。倘有告廟頒赦之擧。冊封。亦次第應行之事矣。上曰。考諸宋史。有過十歲定號之事。而今不可引以爲例。顧今國本未定。人心憂懼之時。卿等所請。予亦以爲當然矣。命善曰。王子誕生之慶。相符於先大王誕彌之月。今日定號之擧。又在於先大王世室之日。福祿之綿遠。天命之眷顧。可占於此。實不勝萬萬慶幸也。上曰。予所持難者。在於惜福。而今以此事。相持不已。則反非惜福之意。亦可悶矣。命善曰。下敎誠然矣。福源熤等曰。如是相持。實爲可悶矣。上曰。此事旣是應行之典。卿等所請。亦甚懇摯。予何必一向靳持乎。命善曰。伏承下敎臣等不勝慶幸矣。上曰。大計今已定矣。命善曰。使承旨書出傳敎。是所望也。命璹書傳敎曰。元子定號一節。謹遵戊辰乙卯下敎。纔循群情。告廟頒敎。令該司照例擧行。命善曰。臣等奉此傳敎。蹈舞之忱。無以形喩矣。樂性曰。億萬年無疆之休。於斯見矣。尙喆曰。從今以後。國勢安如磐石矣。上曰。世室上號。當以何日擧行乎。鄭尙淳曰。癸巳曾有已行之例。而本曹經稟後。可以擧行矣。尙喆曰。以來月旬前卽行。好矣。命善曰。孝廟上號。亦以臘月爲之。今不可曠日遲待。必從速擧行。宜矣。上曰。禮參出去。詳考已例。且問日官以來。金履素承命出。回奏曰。令日官推擇。則來月初二日爲吉云矣。命善曰。定號雖明日。卽當擧行矣。上曰。世室上號日。竝爲擧行。則好矣。命善曰。聖敎然矣。命大臣以下先退。命書傳敎曰。政官牌招開政。又命書傳敎曰。今番賞典。一人雖兼數事。無得疊受。今日政。皆令下批。賤臣承命出傳。上曰。泮儒退待閤外。閣臣進箋後。行禮事。分付。賤臣承命出傳。上降座。樂作。通禮跪請乘輿。上乘輿入仁和門。諸臣口傳問安訖。以次退出。